Document ID: 32013R1038

KOMISIJOS ĮGYVENDINIMO REGLAMENTAS (ES) Nr. 1038/2013
2013 m. spalio 24 d.
kuriuo tebukonazolis patvirtinamas kaip esama veiklioji medžiaga, skirta 7-to ir 10-to tipo biocidiniams produktams gaminti
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 89 straipsnio 1 dalies trečią pastraipą,
kadangi:
(1)
Reglamente (EB) Nr. 1451/2007 (2) yra nustatytas veikliųjų medžiagų, kurias reikėtų įvertinti, kad jas būtų galima įtraukti į Europos Parlamento ir Tarybos direktyvos 98/8/EB (3) I, IA arba IB priedą, sąrašas. Tame sąraše yra tebukonazolis;
(2)
pagal Direktyvos 98/8/EB 11 straipsnio 2 dalį buvo įvertinta, ar tebukonazolį galima naudoti 7-to tipo produktams (plėvelių antiseptikams) ir 10-to tipo produktams (mūro antiseptikams), apibrėžtiems tos direktyvos V priede ir atitinkantiems Reglamento (ES) Nr. 528/2012 V priede apibrėžtus 7-to ir 10-o tipo produktus, gaminti;
(3)
Danija buvo paskirta ataskaitą rengiančia valstybe nare ir 2012 m. balandžio 16 d. Komisijai pateikė kompetentingos institucijos ataskaitas ir rekomendacijas, kaip numatyta Reglamento (EB) Nr. 1451/2007 14 straipsnio 4 ir 6 dalyse;
(4)
valstybės narės ir Komisija peržiūrėjo kompetentingos institucijos ataskaitas. Vadovaudamasis Reglamento (EB) Nr. 1451/2007 15 straipsnio 4 dalimi, 2013 m. rugsėjo 27 d. Biocidinių produktų nuolatinis komitetas peržiūros išvadas įtraukė į dvi vertinimo ataskaitas;
(5)
remiantis tomis ataskaitomis, galima daryti išvadą, kad biocidiniai produktai, kurie naudojami kaip 7-to ir 10-to tipo produktai ir kurių sudėtyje yra tebukonazolio, turėtų atitikti Direktyvos 98/8/EB 5 straipsnio reikalavimus;
(6)
be to, iš ataskaitų atrodo, kad dėl savo savybių tebukonazolis linkęs biologiškai kauptis (B) ir yra toksiškas (T) remiantis Europos Parlamento ir Tarybos reglamento (EB) Nr. 1907/2006 (4) XIII priede nustatytais kriterijais. Pagal šiuo metu taikomą praktiką, grindžiamą Direktyva 98/8/EB, patvirtinimo laikotarpis turėtų būti 10 metų, nes neišpildytos Reglamento (ES) Nr. 528/2012 90 straipsnio 2 dalies sąlygos. Tačiau autorizuojant produktus pagal Reglamento (ES) Nr. 528/2012 23 straipsnį, tebukonazolis turėtų būti laikomas keistinu pagal to reglamento 10 straipsnio 1 dalies d punktą;
(7)
todėl tebukonazolį galima patvirtinti kaip veikliąją medžiagą, skirtą 7-to ir 10-o produktų tipo biocidiniams produktams gaminti;
(8)
kadangi į vertinimą nebuvo įtrauktos nanomedžiagos, patvirtinimas šioms medžiagoms netaikomas, kaip nustatyta Reglamento (ES) Nr. 528/2012 4 straipsnio 4 dalyje;
(9)
veiklioji medžiaga turėtų būti patvirtinta praėjus tinkamam laikotarpiui, per kurį valstybės narės, suinteresuotosios šalys ir prireikus Komisija galėtų pasirengti laikytis naujų dėl medžiagos patvirtinimo atsiradusių reikalavimų;
(10)
šiame reglamente numatytos priemonės atitinka Biocidinių produktų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Tebukonazolis patvirtinamas kaip veiklioji medžiaga, skirta 7-to ir10-to tipo biocidiniams produktams gaminti, atsižvelgiant į priede nustatytas specifikacijas ir sąlygas.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. spalio 24 d.

Labels: 3
6